VSRS Sklep VIII DoR 111/2019-8
Datum: 2019-07-25T02:00:00.000+02:00
ecli: ECLI:SI:VSRS:2019:VIII.DOR.111.2019.8
opravilna_stevilka_ii_stopnje: VDSS Sodba Pdp 1050/2018
sodisce: Vrhovno sodišče
oddelek: Delovno-socialni oddelek
podrocje: CIVILNO PROCESNO PRAVO - DELOVNO PRAVO
institut: predlog za dopustitev revizije - ugoditev predlogu - dopuščena revizija - odškodnina iz naslova duševnih bolečin zaradi zmanjšanja življenjske aktivnosti - invalidnina

## Jedro

Revizija se dopusti glede vprašanja, ali sta sodišči prve in druge stopnje pravilno uporabili materialno pravo v zvezi z vštevanjem invalidnine v odškodnino iz naslova duševnih bolečin zaradi zmanjšanja življenjske aktivnosti.

## Izrek

Revizija se dopusti glede vprašanja, ali sta sodišči prve in druge stopnje pravilno uporabili materialno pravo v zvezi z vštevanjem invalidnine v odškodnino iz naslova duševnih bolečin zaradi zmanjšanja življenjske aktivnosti.

## Obrazložitev

1. Sodišče prve stopnje je razsodilo, da je toženka dolžna tožniku plačati odškodnino v skupni višini 39.952,83 EUR ter mesečno rento od januarja 2016 dalje v različnih mesečnih zneskih, od januarja 2018 dalje v višini 365,06 EUR mesečno. V presežku je tožbeni zahtevek za plačilo odškodnine in mesečne rente zavrnilo.

2. Sodišče druge stopnje je pritožbi tožnika delno ugodilo in sodbo sodišča prve stopnje delno spremenilo tako, da je tožniku priznalo dodatek za tujo pomoč še v višini 105,00 EUR oziroma skupno odškodnino v znesku 40.057,83 EUR; v presežku je tožbeni zahtevek za plačilo odškodnine zavrnilo. V ostalem je pritožbo tožnika in v celoti pritožbo toženke zavrnilo in v nespremenjenem delu potrdilo sodbo sodišča prve stopnje.

3. Tožnik je vložil predlog za dopustitev revizije. Predlaga, da revizijsko sodišče dopusti revizijo glede vprašanja, ali sta sodišči pravilno določili tožnikov soprispevek k nastanku škode v višini 30 % ter ali sta sodišči pravilno uporabili materialno pravo, ko sta od priznane odškodnine iz naslova duševnih bolečin zaradi zmanjšanja življenjske aktivnosti matematično odšteli znesek invalidnine, ki jo bo tožnik prejel v času njegove pričakovane življenjske dobe.

4. Predlog je delno utemeljen.

5. Vrhovno sodišče je ugotovilo, da so glede vprašanja, opredeljenega v izreku tega sklepa, izpolnjeni pogoji za dopustitev revizije iz prvega odstavka 367.a člena Zakona o pravdnem postopku (ZPP, Ur. l. RS, št. 26/99 s spremembami), zato je revizijo v tem delu dopustilo. V preostalem delu pogoji za dopustitev revizije niso podani.